รัฐบาลไทย-ข่าวทำเนียบรัฐบาล-รมว.พม. ลงพื้นที่ จ.กระบี่ เปิดงานมหกรรมวันที่อยู่อาศัยโลกภาคใต้ พร้อมชูท่องเที่ยวประมงพื้นบ้าน ด้านชาวบ้านปลื้ม ขอบคุณ พม. ช่วยซ่อมสร้างบ้านใหม่
วันอังคารที่ 16 พฤศจิกายน 2564
รมว.พม. ลงพื้นที่ จ.กระบี่ เปิดงานมหกรรมวันที่อยู่อาศัยโลกภาคใต้ พร้อมชูท่องเที่ยวประมงพื้นบ้าน ด้านชาวบ้านปลื้ม ขอบคุณ พม. ช่วยซ่อมสร้างบ้านใหม่
รมว.พม. ลงพื้นที่ จ.กระบี่ เปิดงานมหกรรมวันที่อยู่อาศัยโลกภาคใต้ พร้อมชูท่องเที่ยวประมงพื้นบ้าน ด้านชาวบ้านปลื้ม ขอบคุณ พม. ช่วยซ่อมสร้างบ้านใหม่
วันที่ 15 พ.ย. 64เวลา 13.30 น.นายจุติไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.)พร้อมด้วยคณะผู้บริหารกระทรวง พม. ลงพื้นที่จังหวัดกระบี่ ณ โครงการบ้านมั่นคงชนบทตําบลอ่าวลึกน้อย ชุมชนบ้านบากัน อําเภออ่าวลึก จังหวัดกระบี่ เพื่อเปิดงานมหกรรมวันที่อยู่อาศัยโลกภาคใต้พร้อมทั้งมอบงบประมาณโครงการบ้านมั่นคงชนบทตําบลอ่าวลึกน้อย ปี 2564 จํานวน 228 ครัวเรือน เป็นเงิน 8,928,793 บาท สนับสนุนโดยสถาบันพัฒนาองค์กรชุมชน (องค์การมหาชน) หรือ พอช. และมอบงบประมาณบ้านคนพิการ โครงการปรับสภาพแวดล้อมที่อยู่อาศัยสําหรับคนพิการ ปี 2564 จํานวน 2 ครัวเรือนๆ ละ 20,000 บาท อีกทั้งได้เดินทางไปเยี่ยมบ้านพบปะชาวชุมชนบ้านบากัน ซึ่งเป็นชาวมุสลิมที่ประกอบอาชีพประมงพื้นบ้านเป็นหลักเพื่อรับฟังปัญหา ความต้องการความช่วยเหลือในการพัฒนาคุณภาพชีวิต และเยี่ยมชมแผนการปรับปรุง ซ่อมแซม และสร้างบ้านในชุมชนภายใต้โครงการบ้านมั่นคงในระยะต่อไป นอกจากนี้คณะผู้บริหารกระทรวง พม. ผู้แทนสภาเด็กและเยาวชน ผู้แทนหน่วยงาน และผู้นําท้องถิ่นในพื้นที่ได้ร่วมกันทาสีบ้านสร้างใหม่ให้กับครอบครัวนางย่าหนับบุตรหมัน ซึ่ง พอช. สนับสนุนงบประมาณ 42,000 บาท
นายจุติกล่าวว่า วันนี้ ตนตั้งใจเดินทางมาลงพื้นที่เพื่อมารับฟังปัญหาของประชาชน ช่วยเหลือหมู่บ้านที่ลําบาก และให้กําลังใจทุกท่าน ซึ่งตนได้เห็นถึงปัญหา โอกาสของหมู่บ้านนี้ เราจะไม่ทิ้งท่านไว้ข้างหลัง โดย พลเอก ประยุทธ์ จันทร์โอชา นายกรัฐมนตรี ได้มอบหมายให้กระทรวง พม. เข้ามาดูแลประชาชนที่ยากลําบาก เพราะเป็นการบ้านของรัฐบาล วันนี้ เรานํา พอช. และการเคหะแห่งชาติ (กคช.) เพื่อมาดูแลเรื่องที่อยู่อาศัยให้กับประชาชนที่นี่ โดยเราจะทําให้หมู่บ้านบากันเป็นสถานที่ท่องเที่ยวพิเศษด้วยวิถีชีวิตของชาวประมงพื้นบ้าน เพราะบ้านคือปัจจัย 4 และปัจจัยที่ 5 คืออาชีพ ซึ่งเราจะสร้างอาชีพ ทําให้เป็นที่รู้จักของชาวต่างชาติเดินทางมาท่องเที่ยวที่นี่
นายจุติกล่าวต่อไปว่า เรามีสภาเด็กและเยาวชนในพื้นที่ เราจะฝึกลูกหลานของท่านให้เป็นคนที่ทันสมัย รู้เท่าทันโลก แต่ไม่ให้โลกมาครอบงํา ซึ่งเป็นภารกิจของกรมกิจการเด็กและเยาวชน (ดย.) เข้ามาช่วยกันส่งเสริมเยาวชน ทําให้เราเห็นอนาคตของเด็ก และในวิกฤติย่อมมีโอกาสเสมอ ที่ผ่านมา เมื่อวิกฤติน้ําท่วมได้ผ่านพ้นไปแล้ว เรามีวันใหม่ทุกวัน กระทรวง พม. จะสร้างโอกาสและลดความเหลื่อมล้ําในสังคม เราจะตามงานกันอย่างจริงจัง ประชาชนเป็นใหญ่ ประชาชนมาก่อนเสมอ ประชาชนเป็นเจ้านายของเรา ทั้งนี้ ตนจะทํางานเพื่อประชาชน พวกเราจะไม่ทิ้งท่าน และจะตั้งใจทํางานให้ดีที่สุด
นายจุติกล่าวเพิ่มเติมว่า จากนั้น ตนและคณะผู้บริหารกระทรวง พม. ได้เดินทางไปลงพื้นที่ ณ โครงการบ้านพอเพียงตําบลเขาดิน ชุมชนบ้านกอตง หมู่ 1 อําเภอเขาพนม จังหวัดกระบี่ เพื่อเปิดงานมหกรรมวันที่อยู่อาศัยโลกภาคใต้ พร้อมทั้งมอบงบประมาณ โครงการบ้านพอเพียง ปี 2564 ตําบลเขาดิน อําเภอเขาพนม จังหวัดกระบี่ จํานวน 17 หลัง เป็นเงิน 340,000 บาท และงบประมาณโครงการบ้านพอเพียง 14 จังหวัด ภาคใต้ ปี 2565 จํานวน 4,800 หลัง เป็นเงิน 100,329,000 บาท นอกจากนี้ได้ร่วมแสดงความยินดีกับนางสาวจุฑารัตน์ชัยรักษา และครอบครัว ที่ได้รับบ้านสร้างใหม่ ซึ่ง พอช. สนับสนุนงบประมาณ 40,000 บาท